《丙寅岁苦贫戏题》
唐代·权德舆

清朝起藜床，雪霜对枯篱。家人来告予，今日无晨炊。

鹾醯一已来，新炭固难期。厚生彼何人，工拙各异宜。

间岁从使檄，亲宾苦川驰。虽非悖而入，与出常相随。

吴门与南亩，颇亦持镃基。有时遇丰年，岁计犹不支。

颜渊谅贤人，陋巷能自怡。中忆裴子野，泰然倾薄糜。

愧非古人心，戚戚愁朝饥。近古犹不及，太上那可希。

奈何时风扇，使我正性衰。巧智竞忧劳，展转生浇漓。

吾观黄金印，未胜青松枝。粗令有鱼菽，岂复求轻肥。

顾惭主家拙，甘使群下嗤。如何致一杯，醉后无所知。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。